“Texnik jihatdan tartibga solish toʻgʻrisida”gi Oʻzbekiston Respublikasi Qonunini amalga oshirishni davom ettirish chora-tadbirlari haqida
(law, 2024-03-26)

“Texnik jihatdan tartibga solish toʻgʻrisida”gi Oʻzbekiston Respublikasi Qonunini amalga oshirishning davom ettirilishini taʼminlash maqsadida Vazirlar Mahkamasi qaror qiladi: 1. Quyidagilar: Texnik jihatdan tartibga solish sohasidagi ekspert komissiyalar toʻgʻrisidagi nizom 1-ilovaga muvofiq; Texnik jihatdan tartibga solish sohasidagi normativ hujjatlarning davlat fondini shakllantirish va yuritish tartibi toʻgʻrisidagi nizom 2-ilovaga muvofiq; 2. Oʻzbekiston texnik jihatdan tartibga solish agentligi har chorakda Vazirlar Mahkamasiga texnik reglamentlarning ishlab chiqilishi toʻgʻrisida axborot kiritsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari U.U. Rozuqulov zimmasiga yuklansin. Ushbu Nizom texnik jihatdan tartibga solish sohasidagi ekspert komissiyalarni shakllantirish va ularning faoliyatini tashkil etish tartibini, vazifalari va huquqlarini, shuningdek aʼzolarining majburiyatlari va javobgarligini belgilaydi. 1. Texnik jihatdan tartibga solish sohasidagi ekspert komissiyalar (keyingi oʻrinlarda Komissiyalar deb yuritiladi) ishlab chiqilgan umumiy va maxsus texnik reglamentlarni, texnik reglamentlarga oʻzgartirish va qoʻshimchalarni ekspertizadan oʻtkazish, shuningdek reglamentlarni bekor qilish boʻyicha takliflar hamda ular yuzasidan xulosalar tayyorlash uchun texnik jihatdan tartibga solish sohasidagi davlat vakolatli organlari (keyingi oʻrinlarda vakolatli organlar deb yuritiladi) huzurida tuziladi. 2. Komissiyalar oʻz faoliyatida Oʻzbekiston Respublikasi Konstitutsiyasiga, Oʻzbekiston Respublikasi qonunlariga, Oʻzbekiston Respublikasi Oliy Majlisining palatalari qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga hamda boshqa qonun hujjatlariga, shuningdek ushbu Nizomga amal qiladi. 3. Komissiyalarning tarkibi vakolatli organ rahbari tomonidan tasdiqlanadi. 4. Quyidagilar Komissiyalarning asosiy vazifalari hisoblanadi: a) vakolatli organlar tomonidan oʻz vakolatlari doirasida texnik jihatdan tartibga solish sohasida kompleks va ishlarning oldindan bajarilishini taʼminlaydigan texnik jihatdan tartibga solish davlat tizimining asosiy yoʻnalishlarini rivojlantirishga doir ishlar rejalarini ishlab chiqish; b) texnik jihatdan tartibga solish sohasidagi normativ hujjatlar loyihalarini koʻrib chiqish; v) ishlab chiqilgan umumiy va maxsus texnik reglamentlarni, texnik reglamentlarga oʻzgartirish va qoʻshimchalarni ekspertizadan oʻtkazish, shuningdek amal qilish muddati tugagan texnik reglamentlarni bekor qilish boʻyicha takliflar hamda ular yuzasidan xulosalar tayyorlash; g) oʻz vakolatlari doirasida xulosalar berish va texnik reglamentlarni tasdiqlash yoki ularni puxtalashtirish uchun qaytarish yuzasidan takliflar kiritish; d) texnik jihatdan tartibga solish sohasidagi rejalar va tadbirlarni ishlab chiqishda texnik reglamentlar loyihalarini ishlab chiquvchi tashkilotlarga metodik yordam berish. 5. Komissiya quyidagi huquqlarga ega: a) texnik reglamentlarni ekspertizadan oʻtkazishga davlat va xoʻjalik boshqaruvi organlari, loyihalash, ilmiy-texnik va ilmiy-tadqiqot tashkilotlari, shuningdek xoʻjalik yurituvchi subyektlar mutaxassislarini jalb etish; b) ishlab chiquvchi tashkilotlardan hamda davlat va xoʻjalik boshqaruvi organlaridan texnik reglamentlar loyihalari boʻyicha zarur axborotlar olish; v) oʻz vakolatlari doirasida Oʻzbekiston Respublikasi Vazirlar Mahkamasiga umumiy texnik reglamentlarga oʻzgartirish va/yoki qoʻshimchalar kiritish toʻgʻrisida takliflar kiritish; g) davlat va xoʻjalik boshqaruvi organlariga maxsus texnik reglamentlarni tasdiqlash, ularga qoʻshimchalar va/yoki oʻzgartirishlar kiritish yoki ularni bekor qilish toʻgʻrisida takliflar kiritish; d) boshqa vakolatli organlar bilan kelishuv boʻyicha davlat va xoʻjalik boshqaruvi organlari huzurida tuziladigan texnik jihatdan tartibga solish sohasidagi ekspert kengashlari ishida qatnashish. 6. Komissiya aʼzolari quyidagilarga majbur: a) Komissiya ishida qatnashish; b) Komissiya tomonidan qarorlar qabul qilinishida ovoz berishda qatnashish; v) koʻrib chiqish uchun kiritilayotgan texnik reglamentlar loyihalari boʻyicha tegishli xulosalarni oʻz vaqtida taqdim etish; g) ushbu Nizom talablariga rioya qilish. 7. Komissiya aʼzolari ishlab chiqilgan texnik reglamentlar loyihalari, texnik reglamentlarga oʻzgartirish va/yoki qoʻshimchalar yuzasidan oʻtkazilgan ekspertizaning toʻliqligi va xolisligi, shuningdek amal qilish muddati tugagan texnik reglamentlarni bekor qilish boʻyicha takliflar hamda ular yuzasidan xulosalar tayyorlanishi va taqdim etilishi uchun javob beradilar. 8. Komissiya Komissiyaning raisi, rais oʻrinbosarlari va aʼzolaridan iborat tarkibda shakllantiriladi. Ish yuritishni tashkil etish uchun Komissiya aʼzosi boʻlmagan Komissiya kotibi tayinlanadi. Komissiya aʼzolari soni toq va Komissiya raisini oʻz ichiga olgan holda kamida 5 kishidan iborat boʻlishi kerak. 9. Vakolatli organning rahbari yoki rahbarning oʻrinbosari Komissiya raisi hisoblanadi. 10. Komissiya tarkibiga: a) texnik reglamentlar talablariga rioya etilishi yuzasidan davlat nazoratini amalga oshiradigan vakolatli organlar va davlat boshqaruvi organlari; b) kasaba uyushmasi organlari (mehnatni muhofaza qilish yuzasidan); g) loyihalash, ilmiy-texnik va ilmiy-tadqiqot tashkilotlari vakillari kiritiladi. 11. Texnik jihatdan tartibga solish obyektining tarmoq mansubligiga qarab (aniq texnik reglament) texnik reglament koʻrib chiqilishidan manfaatdor boʻlgan: a) texnik reglamentni joriy etadigan davlat va xoʻjalik boshqaruvi organlarining; b) qayta koʻrib chiqilishi, oʻzgartirishlar kiritilishi yoki texnik reglamentlar qabul qilinishi munosabati bilan bekor qilinishi kerak boʻlgan mahsulotga, jarayonlarga, ishlar va xizmatlarga oʻzaro bogʻliq normativ hujjatlarni tasdiqlagan (qoʻllaydigan) davlat va xoʻjalik boshqaruvi organlari, standartlashtirish boʻyicha texnik qoʻmitalar va bazaviy tashkilotlarning; v) tarmoq, ilmiy va loyihalash tashkilotlarining; g) texnik reglamentlarni ishlab chiquvchi tashkilotlarning yetakchi olimlari va mutaxassislari Komissiya aʼzolari boʻlishi mumkin. 12. Komissiya tarkibi ushbu Nizomning 10-11-bandlarida koʻrsatilgan tashkilotlarning taqdimnomasi boʻyicha vakolatli organning farmoyishi (buyrugʻi) bilan tasdiqlanadi. 13. Komissiyaga rais boshchilik qiladi, uning vakolatiga quyidagilar kiradi: kun tartibini belgilash va Komissiyaning majlislarini chaqirish; Komissiya tomonidan qabul qilingan qarorlar bajarilishi yuzasidan nazoratni tashkil etish; Komissiyaga yuklangan vazifalar bajarilishi boʻyicha Komissiya aʼzolari ishini muvofiqlashtirish; Komissiyaning samarali ishlashini taʼminlash boʻyicha boshqa ishlarni bajarish. 14. Komissiya oʻz ishini Komissiya raisi tomonidan tasdiqlanadigan yillik reja asosida olib boradi. 15. Komissiya majlislari tasdiqlangan ish rejasiga muvofiq va texnik reglamentlar loyihalari ekspertizaga taqdim etilishiga qarab oʻtkaziladi. Komissiya raisi tomonidan navbatdan tashqari majlislar chaqirilishi mumkin. 16. Komissiya majlisini uning raisi olib boradi. Komissiya raisi boʻlmagan taqdirda majlisni uning oʻrinbosari olib boradi. Komissiya majlisi unda Komissiya aʼzolarining kamida 75 foizi qatnashganda huquqiy vakolatli boʻladi. 17. Komissiya raisi bilan kelishuv boʻyicha xolisona sabablarga koʻra majlisda qatnashmagan Komissiya aʼzolarini ularning ovoz berish huquqisiz qatnashayotgan vakolatli vakillari almashtirishi mumkin. 18. Vakolatli organning rahbari tomonidan belgilanadigan vakolatli organning tarkibiy boʻlinmasi Komissiyaning ishchi organi, koʻrsatib oʻtilgan tarkibiy boʻlinmaning masʼul xodimi — Komissiyaning kotibi hisoblanadi. 19. Komissiyaning ishchi organi: navbatdagi davr uchun Komissiyaning ish rejasi loyihasini tayyorlaydi; Komissiyaning navbatdagi majlisiga barcha zarur materiallar oʻz vaqtida tayyorlanishini taʼminlaydi hamda unga zarur materiallar va ekspert xulosalarini Komissiya aʼzolaridan olish huquqi beriladi; tahliliy materiallar tayyorlanishini va kun tartibidagi masalalar boʻyicha Komissiyaning majlisi oʻtkazilishini tashkil etadi; axborot materiallari va tahliliy materiallarni, shuningdek komissiyaning qarorlariga muvofiq boshqa materiallarni Komissiyaning koʻrib chiqishi uchun taqdim etadi. 20. Komissiyaning kotibi: barcha zarur hujjatlar Komissiyaning navbatdagi majlisiga oʻz vaqtida tayyorlanishini taʼminlaydi; materiallarni Komissiya majlisiga tayyorlash boʻyicha ishchi organ ishini tashkil etadi; kun tartibidagi masalalar boʻyicha Komissiya majlislarini oʻtkazishni tashkil etadi; majlislarni oʻtkazish muddati va joyini, shuningdek taklif etiladiganlar kontingentini Komissiya raisi bilan kelishadi; Komissiya aʼzolarini va taklif etilgan shaxslarni majlisning oʻtkaziladigan sanasi, vaqti, joyi haqida xabardor qiladi; Komissiya qarorlari ijrosi monitoringini yuritadi va uning natijalarini Komissiya majlisining koʻrib chiqishi uchun taqdim etadi; Komissiya protokollarini rasmiylashtiradi va tasdiqlangan protokollarni Komissiya aʼzolariga, manfaatdor davlat va xoʻjalik boshqaruvi organlariga, mahalliy davlat hokimiyati organlariga yuboradi. 21. Davlat va xoʻjalik boshqaruvi organlari texnik reglamentlar loyihalarini vakolatli organlarga ularning vakolatiga muvofiq ekspertizadan oʻtkazish uchun quyidagicha toʻplamda kiritadilar: a) ilova qilingan xat; b) kitobcha holiga keltirilgan davlat va rus tillaridagi 2 nusxa texnik reglament loyihasi; v) texnik reglament loyihasi ishlab chiqilganligi toʻgʻrisidagi bildirishnoma nusxasi; g) texnik reglament ishlab chiqilishi va joriy etilishining texnik-iqtisodiy asoslanishi; d) qabul qilinishi texnik reglament talablariga rioya etilishini taʼminlaydigan standartlashtirish boʻyicha xalqaro, davlatlararo, mintaqaviy (Yevropa) standartlar yoki boshqa normativ hujjatlar roʻyxatidan iborat boʻlgan ilova; e) davlat va xoʻjalik boshqaruvi organlarining texnik reglament loyihasi toʻgʻrisidagi mulohazalari haqidagi maʼlumotnoma; j) tushuntirish xati; z) texnik reglament loyihasi boʻyicha kelishmovchiliklar toʻgʻrisidagi maʼlumotnoma (kelishmovchiliklar mavjud boʻlganda); i) ishlab chiquvchi tashkilot va texnik reglamentni joriy etadigan davlat yoki xoʻjalik boshqaruvi organi tomonidan tasdiqlangan texnik reglamentni joriy etish boʻyicha tashkiliy-texnik tadbirlar rejasi. k) mahsulotlar va xizmatlarning texnik reglamentlarda belgilangan talablarga muvofiqligini baholash uchun zarur boʻlgan namunalar olish, mahsulotlarni sinash va oʻlchash metodlarini belgilovchi texnik jihatdan tartibga solish sohasidagi normativ hujjatlar roʻyxatlarini tasdiqlaydi. Sanab oʻtilgan barcha hujjatlar, ilova qilingan xatdan tashqari, elektron shaklda ham (kelishilgan formatda) taqdim etiladi. 22. Komissiya texnik reglament loyihalarini koʻrib chiqish jarayonida qoʻshimcha materiallarni, masalan, ilmiy-tadqiqot va tajriba-konstruktorlik ishlari boʻyicha hisobotlarni, ishlab chiqarishni texnologik jihatdan tayyorlash natijalarini, sinash boʻlinmalari akkreditatsiyasi, ishlab chiqarish laboratoriyalari attestatsiyasi, xodimlarni sertifikatlashtirish toʻgʻrisidagi maʼlumotlarni soʻrashga haqlidir. 23. Texnik reglamentlar loyihalari Komissiyaga tushgandan keyin ekspertizaning quyidagi turlari amalga oshiriladi: a) texnik ekspertiza — texnik reglament nomining texnik reglamentlarni ishlab chiqish dasturiga, shuningdek texnik topshiriqqa (u mavjud boʻlganda) muvofiqligini aniqlaydi, shuningdek standartlashtirish boʻyicha tasdiqlangan normativ hujjatlarga muvofiq texnik reglamentlar bayoni va mazmunining toʻgʻriligi tekshiriladi; b) iqtisodiy ekspertiza — texnik reglament joriy etilishining texnik-iqtisodiy samaradorligi hisob-kitobi, shuningdek tushuntirish xatida koʻrsatilgan tasdiqlovchi hujjatlarning toʻgʻriligini tekshiradi; v) ekologik ekspertiza — texnik reglamentlar mazmunining ekologik normalar va talablarga muvofiqligini tekshiradi; g) sanitariya-gigiyena va epidemiologik ekspertiza — texnik reglamentlar mazmunining sanitariya-gigiyena hamda epidemiologik normalar va talablarga muvofiqligini tekshiradi; d) metrologik ekspertiza — Oʻzbekiston Respublikasining oʻlchovlari bir xilligini taʼminlash tizimining normativ hujjatlari talablariga muvofiq oʻtkaziladi; e) terminologik ekspertiza — hujjatning davlat tilida va rus tilida ekanligini, texnik reglamentda belgilangan ilmiy-texnik atamalar qoʻllanilishi toʻgʻriligini, davlat va tarmoq terminologik standartlariga rioya qilinishini tekshirish bosqichi hisoblanadi; j) huquqiy ekspertiza — texnik reglamentlar mazmunining qonun hujjatlari talablariga muvofiqligini belgilangan tartibda tekshiradi. 24. Komissiya kotibi Komissiyaning har bir aʼzosini, oʻz vakolatlari doirasida ekspertizadan oʻtkazish uchun, ushbu Nizomning 21-bandida koʻrsatilgan hujjatlar toʻplami bilan taʼminlaydi. 25. Komissiyaning har bir aʼzosi ushbu Nizomning 21-bandida koʻrsatilgan zarur hujjatlar olingan paytdan boshlab ekspertiza natijalari boʻyicha oʻz mulohaza va takliflarini Komissiya kotibiyatiga 15 kalendar kundan ortiq boʻlmagan muddatda yuboradi. 26. Taqdim etilgan materiallar ishchi organ tomonidan koʻrib chiqiladi. Ishchi organ ushbu materiallarni Komissiya majlisida koʻrib chiqish uchun rasmiylashtiradi, Komissiya majlisi kun tartibini tayyorlaydi va hujjatlar toʻplamini Komissiya kotibiga taqdim etadi. 27. Komissiya kotibi ushbu Nizomga 1-ilovaga muvofiq umumiy yoki maxsus texnik reglament loyihasini ekspertizadan oʻtkazish natijalari, texnik reglamentlarga oʻzgartirish va qoʻshimchalar, shuningdek amal qilish muddati tugagan texnik reglamentlarni bekor qilish toʻgʻrisidagi takliflar hamda ular yuzasidan xulosalar boʻyicha Komissiya aʼzolarining fikr-mulohazalari toʻgʻrisidagi maʼlumotnomani tayyorlaydi. Taqdim etilgan materiallarni Komissiya majlisida koʻrib chiqish ishlab chiquvchi tashkilotlarning vakillari jalb etilgan holda amalga oshiriladi. 28. Komissiya majlisining kun tartibidagi har bir masala boʻyicha hujjatlar turkumida qaror qabul qilish uchun zarur boʻlgan materiallar (ekspert xulosalari, tahliliy maʼlumotlar, jadvallar va hokazolar) va Komissiya qarori loyihasi boʻlishi kerak. 29. Komissiya kotibi taqdim etilgan materiallar toʻgʻrisida Komissiya raisiga axborot beradi. Komissiya raisi kun tartibi va taqdim etilgan materiallar maʼqullangan taqdirda Komissiya majlisi oʻtkaziladigan vaqt va sanani, shuningdek Komissiya majlisiga taklif etiladigan shaxslar roʻyxatini belgilaydi. 30. Komissiya kotibi ishchi organ bilan birgalikda majlis materiallarining protokol loyihasi bilan birgalikda Komissiya aʼzolariga, zaruriyat boʻlganda esa — majlisga taklif etilgan boshqa shaxslarga yuborilishini taʼminlaydi. 31. Komissiya majlisida Komissiya kotibiyati tomonidan tayyorlangan fikr-mulohazalar haqidagi maʼlumotnoma, ishlab chiqilgan texnik reglamentlar loyihalari boʻyicha ekspertiza natijalari, texnik reglamentlarga oʻzgartirish va qoʻshimchalar, shuningdek amal qilish muddati tugagan reglamentlarni bekor qilish boʻyicha takliflar hamda ular yuzasidan xulosalar koʻrib chiqiladi. 32. Komissiya qarori majlisda hozir boʻlgan Komissiya aʼzolarining oddiy koʻpchilik ovozi bilan qabul qilinadi. Ovozlar teng boʻlgan taqdirda Komissiya raisining ovozi hal qiluvchi hisoblanadi. Komissiya aʼzosining Komissiyaning qabul qilingan qaroridan farq qiladigan alohida fikri Komissiya majlisi protokolida aks ettiriladi yoki yozma shaklda alohida rasmiylashtiriladi va Komissiya majlisi protokolining uzviy qismi hisoblanadi. 33. Komissiyaning qabul qilingan qarori asosida ushbu Nizomga 2-ilovaga muvofiq shakl boʻyicha xulosa rasmiylashtiriladi. 34. Ekspertiza natijalari boʻyicha xulosaga Komissiyaning barcha aʼzolari tomonidan viza qoʻyiladi, u kotib tomonidan imzolanadi, Komissiya raisi tomonidan tasdiqlanadi va bir hafta muddatda Komissiya aʼzolariga va manfaatdor tashkilotlarga yuboriladi. 35. Texnik reglamentning kiritilgan loyihasi boʻyicha Komissiya xulosasini berishning umumiy muddati loyiha koʻrib chiqish uchun tushgan sanadan boshlab 30 kalendar kundan oshmasligi kerak. 36. Komissiyaning xulosasi ijobiy boʻlgan taqdirda umumiy texnik reglamentlar loyihalari belgilangan tartibda tasdiqlash uchun Oʻzbekiston Respublikasi Vazirlar Mahkamasiga, maxsus texnik reglamentlar loyihalari esa — tasdiqlash uchun tegishli vakolatli organlarga kiritiladi. 37. Komissiya raisi qarorlarning tezda qabul qilinishi uchun soʻrab chiqish yoʻli bilan Komissiya aʼzolari bilan kelishilgan ayrim masalalar boʻyicha Komissiya qarorini tasdiqlashi mumkin. 38. Komissiya xulosasining asl nusxasi va unga doir materiallar vakolatli organ Komissiyasi kotibiyatida saqlanadi. 39. Komissiya qabul qilingan qarorlarning bajarilishini oʻz majlislarida muntazam ravishda koʻrib chiqadi. 40. Komissiya qarorlarining ijrosini nazorat qilish ishchi organ va Komissiya kotibi tomonidan amalga oshiriladi. Ushbu Nizom texnik jihatdan tartibga solish sohasidagi normativ hujjatlarning Davlat fondini shakllantirish va yuritish tartibi boʻyicha ishlarni tashkil etish va amalga oshirishga qoʻyiladigan asosiy talablarni belgilaydi. 1. Texnik jihatdan tartibga solish sohasidagi normativ hujjatlarning Davlat fondi (keyingi oʻrinlarda Davlat fondi deb yuritiladi) qogʻozdagi va elektron shakldagi, zamonaviy axborot texnologiyalari asosidagi maʼlumotnoma-izlash apparati bilan birgalikda normativ hujjatlarning tizimlashtirilgan fondidan iborat boʻladi. 2. Davlat fondi: a) yuridik va jismoniy shaxslarga texnik jihatdan tartibga solish sohasidagi normativ hujjatlar toʻgʻrisida toʻliq, ishonchli va oʻz vaqtida axborot berish; b) texnik jihatdan tartibga solish sohasida fan va texnikaning zamonaviy yutuqlaridan foydalanishga koʻmaklashish; v) texnik jihatdan tartibga solish sohasidagi normativ hujjatlar toʻgʻrisidagi axborotlarning oshkoraligini taʼminlash maqsadida tashkil etiladi. 3. Davlat fondi Oʻzbekiston texnik jihatdan tartibga solish agentligi, shuningdek texnik jihatdan tartibga solish sohasidagi boshqa vakolatli davlat organlari tomonidan ularning vakolatlari doirasida shakllantiriladi va yuritiladi. 4. Oʻzbekiston texnik jihatdan tartibga solish agentligi: a) Davlat fondi shakllantirilishi, uning saqlanishi, tizimlashtirilishi, hisobga olinishi va dolzarbligi tashkil etilishini; b) yuridik va jismoniy shaxslarga texnik jihatdan tartibga solish sohasidagi normativ hujjatlar toʻgʻrisida toʻliq, ishonchli va oʻz vaqtida axborot berilishini taʼminlaydi. 5. Texnik jihatdan tartibga solish sohasidagi davlat vakolatli organlari: a) ushbu Nizomning 6-bandida koʻrsatilgan texnik jihatdan tartibga solish sohasida, faoliyatning biriktirilgan yoʻnalishlari boʻyicha axborot resurslari shakllantirilishi, ularning saqlanishi, tizimlashtirilishi, hisobga olinishi va dolzarbligi tashkil etilishini; b) yuridik va jismoniy shaxslarga ularning faoliyat yoʻnalishlari boʻyicha texnik jihatdan tartibga solish sohasidagi normativ hujjatlar toʻgʻrisida toʻliq, ishonchli va oʻz vaqtida axborot berilishini; v) yuridik va jismoniy shaxslarga ularning faoliyat yoʻnalishlari boʻyicha texnik jihatdan tartibga solish sohasidagi normativ hujjatlar qoidalari tushuntirilishini taʼminlaydi. 6. Davlat fondi tarkibiga texnik jihatdan tartibga solish sohasidagi belgilangan tartibda tasdiqlangan quyidagi normativ hujjatlar (keyingi oʻrinlarda normativ hujjatlar deb yuritiladi) kiritiladi: a) texnik reglamentlar (umumiy va maxsus); b) standartlashtirish boʻyicha normativ hujjatlar; v) sanitariya, veterinariya-sanitariya, fitosanitariya qoidalari va normalari; g) shaharsozlik normalari va qoidalari, ekologik normalar va qoidalar; d) standartlashtirish boʻyicha xalqaro, davlatlararo va milliy tashkilotlarning rasmiy axborot nashrlari hisoblangan klassifikatorlar, kataloglar, koʻrsatkichlar, roʻyxatlar, byulletenlar; e) texnik jihatdan tartibga solish sohasidagi barcha normativ hujjatlarning elektron variantlari. 7. Normativ hujjatlarning Davlat fondini toʻldirish va yuritish maqsadida tasdiqlangan normativ hujjatlar ular tasdiqlangan kundan boshlab oʻn kun mobaynida Oʻzbekiston texnik jihatdan tartibga solish agentligiga hamda texnik jihatdan tartibga solish sohasidagi davlat vakolatli organlariga ularning faoliyati yoʻnalishlari boʻyicha yuboriladi. 8. Normativ hujjatlar toʻplamida quyidagilar boʻlishi kerak: a) tasdiqlangan normativ hujjatlarning qarorlari (buyruqlari) matnlari, shuningdek ularga kiritilgan oʻzgartirish va (yoki) qoʻshimchalarning matnlari, ushbu hujjatlarning asl nusxalarining nusxasi qogʻozda va elektron manbalarda (kelishilgan formatda) bir nusxada; b) bosma nashr shaklida tasdiqlangan normativ hujjatlarning ikki nusxasi (kelishilgan formatda). 9. Normativ hujjatlar belgilangan tartibda jamlab va yakka tartibda hisobga olinishi kerak. 10. Amal qilish muddati tugagan normativ hujjat belgilangan tartibda Davlat fondidan chiqariladi va uning bir nusxasi arxiv hujjati sifatida qolishi kerak. Ushbu nusxaga “Arxiv nusxasi” shtampi bosiladi. Arxiv nusxalari arxivda kamida 10 yil saqlanadi. 11. Davlat fondiga tushgan har bir normativ hujjat, qanday tarzda nashr etilishidan va manbaning turidan (qogʻozda, elektron manbada) qatʼi nazar, yillik Texnik reglamentlar va standartlar koʻrsatkichlarida aks ettiriladi. 12. Hujjat bekor qilinganda yoki bir hujjat boshqa hujjat bilan almashtirilganda raqamli katalogda tegishli hujjatga bibliografik kartochkaning chap tomondagi hoshiyasiga uning almashtirilganligi yoki bekor qilinganligi toʻgʻrisida belgi qoʻyiladi. 13. Bekor qilingan yoki almashtirilgan normativ hujjatlarning bibliografik kartochkalari yuqorida koʻrsatib oʻtilgan belgilar bilan birgalikda raqamli katalogda avvalgi joyida qoldiriladi va ulardan maʼlumotnoma-axborot xizmatlari koʻrsatishda foydalaniladi. 14. Normativ hujjatlarni zarur tarzda saqlash uchun ularning saqlanishini taʼminlaydigan joy ajratiladi. 15. Davlat fondining normativ hujjatlari belgilangan tartibda doimiy ravishda dolzarblashtirilishi kerak. 16. Arxivda saqlanayotgan hujjatlar toʻgʻrisidagi maʼlumotlar kartotekaga kiritilishi kerak. 17. Maʼlumotnoma-axborot xizmatlari koʻrsatish texnik jihatdan tartibga solish sohasidagi davlat vakolatli organlari tomonidan oʻz vakolatlari doirasida amalga oshiriladi.